שירת צנון

צנון א' –
"אינך נחשב בעיניי"

"מדוע?"

"משום שאינך אינטלקטואל".
"כיצד הגעת למסקנה הזו?"
"משום שאינך צנון".
"מה כוונתך?"
"אנחנו הצנונים גרים במגדל הצנון, מדברים רק בצנונית ספרותית ועל נושאים צנוניים בלבד, נוסעים רק לאתרים צנוניים, שותים רק יין צנונים, מעלים מבט צנוני על פנינו בכל אירוע, והעיקר – מתעבים כל מי שאינו צנון."
"זה טוב?"
"זו שאלה טיפוסית למי שאינו צנון."
"מדוע צנונים כל-כך בודדים ועצובים?"
"איני מתכוון להתייחס לשאלה הזו."
"משעמם להיות רק צנון?"
"אני לא מדבר איתך יותר."
"אז מה אתה עושה כרגע?"
"מוכיח לך שאתה לא צנון."
"ומה יוצא לך מזה?"
 נפיחת צנון…

צנון ב'- 
"שלום לך חברי הצנוני."
"איני חבר שלך"
"אז מה אתה כן שלי?"
"אני הצנון שלך-מה שאתה רוצה להיות ולא יכול."
"אבל איני רוצה להיות צנון - דווקא העגבנייה שם נראית לי מזינה וטעימה, ואם אצרף לחוג חבריי גם את הבצל, המלפפון והתבלינים שמעבר לפינה  - יהיה יותר מפרה, מהנה וחברותי."
"הנאה? חברותיות? המושגים האלו זרים לי, הם אינם בצנונית ספרותית."
"אולי, אני לא יודע - אני לא צנון."
"אז אתה בטח רוצה להיות צנון, אין מי שלא רוצה להיות צנון!"
"אמרתי לך כבר שאיני רוצה להיות צנון."
"אינך מסוגל להיות צנון, אתה נעדר תכונות צנוניות."
"אולי, אבל זה לא משנה, כי כפי שאמרתי, איני רוצה להיות צנון."
"אני מדבר רק עם צנונים."
"אז מה אתה עושה כרגע?"
"מראה לך שאתה לא צנון."
"ומה יוצא לך מזה?"
נפיחת צנון…

צנון ג' – 
הנה באים משפחת צנונים-אבא צנון, אמא צנון, ילדה צנונית, וילד צנון.
ילד: "אבל אבא-אני כבר לא רק צנון."
"ודאי שאתה צנון בני, כך גידלנו אותך, החסרון הוא שאתה לא חי כמו צנון."
"מה כוונתך אבא?"
"אמא צנון תענה לך."
"אמא – למה התכוון אבא?"
"יש לך חברים שאינם צנונים, הם אינם אינטלקטואלים כמונו הצנונים. הם חברותיים ונהנים מחייהם,  אינם עובדים בהייטק, אינם קוראים ספרי צנונים, אינם מאזינים למוזיקה צנונית, ושומו שמיים - הם  מברכים זרים ליום-הולדת שמח. הם אינם משלנו בן, הם מנצלים את טעמך הצנוני."
"אבל אמא, טעמתי וגיליתי כי צנון עם ירקות ותבלינים נוספים טעים ומזין יותר, הצנון תורם מטעמו לירקות האחרים ומקבל מהם בחזרה."
"אל תתווכח עם אמא ילד צנון, תהיה צנון כמונו וזהו!"
"אבל אמא, אני רוצה להיות סלט צנון עם ירקות אחרים, תבלינים, ואפילו בתוספת כמה קרוטונים וגרעיני חמניות. טעמתי טעמים אחרים ונהניתי מהם, אני גם מרגיש בריא ומאושר יותר במחיצת ירקות אחרים."
"זו טעות שמשפחת צנון נמנעת ממנה בקנאות בני הצנוני, יום יבוא ותראה שהטוב ביותר הוא להיות צנון ללא תוספות, יום יבוא ותצטער על כך."
"מדוע?"
"כי כך זה צריך להיות."
"ואתם אינכם מצטערים על צנוניותכם? משעמם להיות רק צנון?"
"אני לא מדברת איתך יותר."
"אז מה את עושה כרגע?"
"מראה לך מדוע כדאי להיות צנון."
"ומה יוצא לך מזה?"
נפיחת צנון…

נכתב על-ידי קנון יובל (הצנוני, העגבנייתי, המלפפוני והקרוטוני גם יחד)
דצמבר ‏2001

© כל הזכויות שמורות למחבר